Jong pasgetroude sterf in mynongelukJuan en Joane Little. Foto: Palm Photography/Facebook ŉ 26-jarige man wat vroeër vandeesmaand getroud is, is in ŉ mynongeluk in die Vrystaat dood. Juan Little is volgens Harmony Gold Woensdagaand laat dood in ŉ voorval in die Nyala-skag van die Phakisa-myn buite Odendaalsrus. Die presiese omstandighede rondom die voorval is nie bekend gemaak nie en volgens Harmony Gold word ŉ ondersoek gedoen. “Ons is ongelooflik hartseer oor die voorval. Harmony se bestuur wil sy medelye met die oorledene se familie, vriende en kollegas betuig,” het Peter Steenkamp, uitvoerende hoof van Harmony, gesê. Little, wat aan die begin van die maand met sy vrou, Joane, getroud is, het as myningenieur by Brentley, Lucas & Associates, ŉ mynkonsultantemaatskappy, gewerk. Die maatskappy het ook sy hartseer oor die voorval uitgespreek. “Aan sy vrou, Joane, sy ouers en suster sowel as hul gesinne; mag julle vertroosting vind in dié moeilike tyd. Juan sal deur ons almal gemis word.” Francois Slabbert, die fotograaf van Palm Photography wat die egpaar se troufoto’s geneem het, het op Facebook sy skok oor die voorval uitgespreek. “Minder as vier weke terug het ek die troue afgeneem en vanoggend [Donderdagoggend] terwyl ek nog besig was om die foto’s te redigeer het ek die nuus ontvang dat hy oorlede is. “Juan jy was ŉ legende en dit was ŉ voorreg om jou en jou vrou af te neem en jou vir die kort rukkie te ken,” het Slabbert geskryf.